ทำเนียบขาวเผยความพร้อมซัมมิต “ทรัมป์-คิม” ไปได้สวย พร้อมเปิดฉากประชุม 12 มิ.ย.ตามนัด!
ทำเนียบขาวเผยความพร้อมซัมมิต "ทรัมป์-คิม" ไปได้สวย พร้อมเปิดฉากประชุม 12 มิ.ย.ตามนัด!
5 มิ.ย. 2561

ผู้สื่อข่าวรายงานว่า ทำเนียบขาวของสหรัฐเปิดเผยว่า การประชุมสุดยอดระหว่างประธานาธิบดีโดนัลด์ ทรัมป์ ของสหรัฐ และนายคิม จอง อึน ผู้นำเกาหลีเหนือ จะเริ่มขึ้นในเวลา 09.00 น.ตามเวลาสิงคโปร์ ในวันที่ 12 มิ.ย.นี้
ด้านนางซาราห์ ฮัคคาบี แซนเดอร์ส โฆษกทำเนียบขาวระบุว่า สหรัฐจะยังคงเดินหน้าการคว่ำบาตรเกาหลีเหนือในระดับสูงสุด จนกว่าเกาหลีเหนือจะยอมยุติโครงการอาวุธนิวเคลียร์
“นโยบายของเรายังคงไม่เปลี่ยนแปลง” นางแซนเดอร์กล่าวในระหว่างการแถลงข่าวต่อสื่อมวลชน หลังจากผู้สื่อข่าวถามว่าสหรัฐได้เปลี่ยนแปลงนโยบายการกดดันขั้นสูงสุดเพื่อให้เกาหลีเหนือยุติโครงการอาวุธนิวเคลียร์และขีปนาวุธหรือไม่
นอกจากนี้ นางแซนเดอร์สกล่าวว่า การเตรียมความพร้อมสำหรับการจัดประชุมสุดยอดผู้นำระหว่างเกาหลีเหนือและสหรัฐนั้น เป็นไปในทางบวก พร้อมระบุว่า เจ้าหน้าที่ของสองฝ่ายได้สร้างความคืบหน้าเป็นอย่างมาก ในระหว่างการหารือเพื่อเตรียมความพร้อม
 